Cuenca sudpirenenca

La cuenca sudpirenenca estió una cuenca d'antepaís activa d'entre Paleocheno a lo sud de l'orocheno pirenenco cuan encomenzaba a alzar-se. La evolución d'esta cuenca a partir de l'Eoceno inferior fizo que quedás troixada en diferents cuencas menors: sudpirenenca oriental, Ager, Graus-Tremp, L'Aínsa y Chaca-Pamplona. Antonio Barnolas Cortina: Evolución sedimentaria de la cuenca Surpirenaica oriental durante el Eoceno. Publicau en: Acta geológica hispánica, ISSN 0567-7505, Vol. 27, Nº 1-2, 1992, pp. 15-32.

 Historia cheolochica 
Un río gran de cauz meandriforme recorreba esta fosa en dirección a la suya boquera en l'actual País Basco, y recibiba l'augua y los sedimentos terrichenos de los tributarios que baixaban dende las sierras pirenencas que se plegaban y s'incorporaban progresivament a las laminas cabalgants de las napas tectonicas.

Por un tiempo la subcuenca de Graus-Tremp yera desapegada de lo substrato herzinico y carriada enta lo sud por las napas tectonicas como una cuenca de piggy-back, a diferencia de la subcuenca de Chaca-Pamplona. Lo resultau ye una evolución sedimentaria diferent: mientres que en la cuenca de Chaca-Pamplona sedimentaban las turbiditas que actualment son vistables como lo flysch, en la cuenca de Graus-Tremp sedimentaban materials terrichenos y de plataforma. Antonio Barnolas Cortinas et al. Evolución sedimentaria entre la cuenca Graus-Tremp y la cuenca de Jaca- Pamplona. I Congreso Español del Terciario
Número 1 de Libro-guía excursión. Editor: Eumo, 1991.

La lamina cabalgant mas antiga de lo sector entre Turbón y Ager ye la de Boixols-Turbón, que d'acuerdo con los conglomeraus y las discordancias progresivas ligadas a los anticlinals de lo suyo encabalgamiento basal, se formó en lo Campanián-Maastrichtián (Cretacio tardano).

Los materials terrichenos de l'Eoceno inferior de la cuenca d'Ager indican cuan se formó l'encabalgamiento basal de la lamina cabalgant de Montsec, y se sabe por lo conglomeraus que en l'Eoceno superior bi habió una reactivación.

A la fin, lo movimiento de las napas tectonicas fizo que toda la cuenca sudpirenenca fues transportada enta lo sud y despartida de la depresión d'Ebro por las sierras exteriors pirenencas a traviés de lo gran encabalgamiento frontal de la napa de Gabarnia, a la que se superposó la de Montsec con la cuenca de Graus-Tremp dencima. La cuenca d'Ager se formó entre la lamina de Montsec a lo norte y l'encabalgamiento frontal de la napa de Gabarnia a lo sud.

Cuan colisionó la microplaca iberica con la placa euroasiatica s'aturó la subducción y lo movimiento de las napas tectonicas, l'orocheno pirenenco continó levantando-se y los cursos fluvials prenioron un rechimen torrencial a causa d'un deslivel creixient. Los torrents u barrancos deixoron sedimentos terrichenos en ventallos aluvials que plegoron a achuntar-sen formando un semontano de conglomeraus que cubrioron los anteriors sedimentos fluvials. Eumenio Ancochea Soto, Francisco Anguita Virella, Fernando Moreno Serrano: Geología Procesos Externos. Editorial Edelvives, 1990. p. 99. Los conglomeraus d'estos ventallos fluvials pueden trobar-sen dende Montserrat a l'este dica los mallos de Riglos y Agüero a l'ueste.

Bella depresión desparte las sierras interiors a lo norte y las sierras exteriors pirenencas a lo sud como la cuenca de Graus-Tremp y la cuenca de Chaca-Pamplona, Julio Muñoz Jiménez,  Concepción Sanz Herráiz: Guía Física de España. 5 Las Montañas. Alianza Editorial, 1995, pp 289-292. Antonio Higueras Arnal (coordinador):  Geografía de Aragón Tomo I. Editorial Guara. pp 36-38. y son part de la manifestación topografica actual de las cuencas derivadas de la cuenca sudpirenenca. L'anticlinal de Boltanya desparte las cuencas de Chaca-Pamplona y L'Aínsa.

Referencias

Bibliografía
 Ánchel Belmonte Ribas: Guía Geológica del Pirineo, Editorial Pirineo.
 Mariano Marzo Carpio, Salvador Reguant Serra, Xavier Barberà: Estratigrafía del Grupo Fígols (Cuenca de Graus-Tremp,NE de España). Publicau en: Revista de la Sociedad Geológica de España, ISSN 0214-2708, Vol. 10, Nº 1-2, 1997, pp. 67–82.
 Xavier Barberà, Mariano Marzo Carpio, Salvador Reguant Serra, Josep Serra i Kiel, J. M. Samsó, Josep Tosquella Angrill: Estratigrafía del Ilerdiense en la región de Tremp (cuenca de Graus-Tremp, NE de España). Publicau en: Geogaceta, ISSN 0213-683X, Nº. 20, 1, 1996, pp. 73–76.

Categoría:Cuencas d'antepaís d'Aragón
Categoría:Cuencas d'antepaís de Catalunya
Categoría:Cuencas d'antepaís de Navarra
Categoría:Depresión meya intrapirenenca